Tatoeba sentences — language code: epo
Neniu krom la ŝipestro rajtas permesi al iu ajn elshipiĝi, je jena puno: oficiroj estu monpunitaj je ties monata salajro kontraŭ ĉiu forpermesita homo, sed suboficiroj estu skurĝitaj ĉe masto.
Ŝipestro ne rajtas elŝipiĝi kun la kapitanleŭtenanto (aŭ kun la ĉefleŭtenanto, se la unua forestas), sed devas lasi sian mandaton al tiu sia viculo, krom tio, li devas ĉiam strikte observadi, ke ne pli ol duono de oficiroj estu elŝipigitaj sur bordon aŭ sur alian ŝipon, je forpreno de sia monata salajro kontraŭ ĉiu troa homo.
Sed se malamikoj danĝeras, do li tute ne elŝipigu oficirojn sennecese.
Ankaŭ se endos, ke la ŝipestro vizitu sian komandanton, do li lasu sian ŝipon nur sola, je puno de morto.
Nek oficiroj, nek senranguloj venigu virinojn surŝipen por nokta rendevuo, tamen estas permesite gastigi ilin tage.
Tio rilatas ne al oficialaj vizitantoj, sed nur al virinoj, private venigataj.
Ankaŭ se iu volos gastigi sian edzinon surŝipe, do li rajtas fari tion nur dum starado en haveno aŭ rodo, aŭ dum navigado sur rivero, tamen neniu, sendepende de sia rango, rajtas kunpreni la edzinon en kampanjon kontraŭ malamiko, je jena puno: oficiro estu monpunita je sia monata salajro, sed suboficiro aŭ senrangulo estu skurĝita ĉe masto.
Kiam barelo aŭ alia ujo kun manĝaĵo estas malfermota por disdonado, tiam la varejestro raportu pri tio al la ĉefa vaĉoficiro, kiu devas tien sendi oficiron aŭ suboficiron, por preventi malordon.
Ankaŭ la ŝipa sekretario ĉeestu tie, krom tio, unu el vaĉoficiroj devas esti sur la ferdeko, dum la ŝipanaro manĝas, kaj observi, por ke ĉio estu bonorde kaj ne estu kverelo.
Dum manĝado, neniu aŭdacu transiri disde sia difinita grupo al alia, nek transporti aŭ kaŝi manĝaĵon, je puno laŭ decido de la ŝipestro.
Estas malpermesite al matrosoj, soldatoj kaj ceteraj ŝipanoj, misuzi aŭ forĵeti de sur la ŝipo ian ajn manĝaĵon, eĉ putrintan, sed oni lasu ĉion, kion oni ne povas formanĝi, ĉu drinkaĵon en kruĉoj, ĉu manĝaĵon en bovloj, kaj raportu al la kvartirmastro, por ke ĝi estu forportita en la varejon, sed se manĝaĵo evidentiĝos nemanĝebla, do oni raportu pri tio al la ŝipestro, je puno de skurĝado.
Same endas ŝpari brullignon, akvon, ankaŭ ĉian grason aŭ lardon, ricevitan de viando, por konsumi ĝin kun kaĉo, sed eĉ se la lardo evidentiĝos nemanĝebla, do oni konservu ĝin por ŝipaj bezonoj, sed ne proprigu ĝin, je puno de skurĝado ĉe masto, aŭ je alia puno, depende de stato de la afero.
Tion kvartirmastroj observadu diligente, je puno de skurĝado ĉe masto, aŭ je alia puno, depende de stato de la afero.
Varejestro disdonadu monon, uniformon kaj provianton, strikte laŭ difino, nenion detenante, ankaŭ rigore postuladu de siaj subalternaj varejistoj, ke ili agu same, je la puno, samkiel li mem ŝtelus tion.
Varejestro ŝparu ĉiujn barelojn kun akvo aŭ drinkaĵo, kaj grandajn, kaj malgrandajn.